Søndag går det løs i dette års udgave af DM for kokke. Og Nordjylland er stærkt repræsenteret ved den nytiltrådte køkkenchef på Ruths Hotel, Dennis Juhl. Men på trods af favoritværdigheden, vil Dennis Juhl ikke tage sejren for givet. - Selv om jeg selvfølgelig tror på at vi kan vinde, så må jeg bare sige, at dem jeg kender af de andre, det er nogle ferme drenge og de er meget dedikerede, så det bliver meget tæt, siger han til TV2/Nord lige inden afrejsen til København. Danmarksmesterskabet for professionelle kokke afholdes søndag i Bella Center i København. Foran hundredevis af tilskuere skal de ti finalister og deres assistenter tilberede en tre-rettes menu i løbet af seks timer og 25 minutter. Som noget nyt, kender kokkene i år ingredienserne til forretten og desserten på forhånd - mens råvarerne til hovedretten først udleveres på dagen. Vinderen af Årets Kok 2015 får, ud over titlen, en præmie på 40.000 kroner.

Opsummering:
Dennis Juhl fra Ruths Hotel i Skagen er udråbt som en af favoritterne til at vinde dette års DM for professionelle kokke.